7.6.2014 EL Επίσημη Εφημερίδα της Ευρωπαϊκής Ένωσης L 169/14 ΑΠΟΦΑΣΗ αριθ. 554/2014/ΕΕ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 15ης Μαΐου 2014 για τη συμμετοχή της Ένωσης στο πρόγραμμα έρευνας και ανάπτυξης σχετικά με την ενεργό και υποβοηθούμενη αυτόνομη διαβίωση που έχει αναληφθεί από κοινού από διάφορα κράτη μέλη ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 185 και το άρθρο 188 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής , Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Στην ανακοίνωσή της, της 3ης Μαρτίου 2010, με τίτλο "Ευρώπη 2020: Στρατηγική για έξυπνη, διατηρήσιμη και χωρίς αποκλεισμούς ανάπτυξη" (στρατηγική Ευρώπη 2020), η Επιτροπή υπογραμμίζει την ανάγκη να αναπτυχθούν ευνοϊκές συνθήκες για επενδύσεις στη γνώση και στην καινοτομία ώστε να επιτευχθεί έξυπνη, διατηρήσιμη και χωρίς αποκλεισμούς ανάπτυξη στην Ένωση. Τόσο το Ευρωπαϊκό Κοινοβούλιο όσο και το Συμβούλιο έχουν υποστηρίξει αυτήν τη στρατηγική. Το πρόγραμμα "Ορίζοντας 2020" - το πρόγραμμα-πλαίσιο για την έρευνα και την καινοτομία (2014-2020) που θεσπίστηκε με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου , ("Ορίζοντας 2020") στοχεύει στην επίτευξη μεγαλύτερου αντικτύπου της έρευνας και της καινοτομίας συμβάλλοντας στην ενίσχυση συμπράξεων δημοσίου-ιδιωτικού τομέα, μεταξύ άλλων μέσω της συμμετοχής της Ένωσης σε προγράμματα που αναλαμβάνονται από διάφορα κράτη μέλη σύμφωνα με το άρθρο 185 της Συνθήκης για τη λειτουργία της Ευρωπαϊκής Ένωσης. Οι συμπράξεις μεταξύ φορέων του δημοσίου θα πρέπει να αποσκοπούν στην ανάπτυξη στενότερων συνεργειών, στην αύξηση του συντονισμού και στην αποφυγή περιττών αλληλεπικαλύψεων με ενωσιακά, διεθνή, εθνικά και περιφερειακά ερευνητικά προγράμματα και να τηρούν πλήρως τις γενικές αρχές του προγράμματος-πλαισίου "Ορίζοντας 2020", ιδίως όσον αφορά τον ανοικτό χαρακτήρα και τη διαφάνεια. Επιπλέον, θα πρέπει να εξασφαλίζεται επίσης η ανοικτή πρόσβαση σε επιστημονικές δημοσιεύσεις. Με την απόφαση αριθ. 742/2008/ΕΚ του Ευρωπαϊκού Κοινοβουλίου και του Συμβουλίου , προβλέπεται η χρηματοδοτική συνεισφορά της Κοινότητας στο κοινό πρόγραμμα έρευνας και ανάπτυξης για την αυτόνομη διαβίωση υποβοηθούμενη από το περιβάλλον ("ΚΠ AAL"), αντίστοιχη με αυτή των κρατών μελών, η οποία δεν θα υπερβαίνει όμως τα 150 000 000 EUR κατά τη διάρκεια του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) που θεσπίστηκε με την απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου . Τον Δεκέμβριο του 2012, η Επιτροπή κοινοποίησε στο Ευρωπαϊκό Κοινοβούλιο και στο Συμβούλιο έκθεση σχετικά με την ενδιάμεση αξιολόγηση του ΚΠ AAL. Η εν λόγω αξιολόγηση διενεργήθηκε από ομάδα εμπειρογνωμόνων. Η συνολική γνώμη της εν λόγω ομάδας εμπειρογνωμόνων ήταν ότι το ΚΠ AAL είχε επιτύχει καλή πρόοδο ως προς τους στόχους του και αξιοθαύμαστα αποτελέσματα και ότι θα πρέπει να συνεχιστεί και μετά το πέρας της τρέχουσας χρηματοδοτικής περιόδου. Η ομάδα εμπειρογνωμόνων επεσήμανε, ωστόσο, ορισμένες ελλείψεις και ιδίως την ανάγκη για μεγαλύτερη συμμετοχή των χρηστών στα έργα, σε όσο το δυνατόν πιο πρώιμο στάδιο, και για περαιτέρω βελτίωση των επιχειρησιακών επιδόσεων όσον αφορά τον χρόνο που απαιτείται για την ανάθεση των συμβάσεων και τον χρόνο που απαιτείται για την πληρωμή. Στο πλαίσιο της ενδιάμεσης αξιολόγησης του 2010 και της διαδικασίας διαβούλευσης του 2012 επισημάνθηκε η πληθώρα των διαφόρων χρηματοδοτικών μέσων, κανόνων επιλεξιμότητας και συστημάτων επιστροφής δαπανών. Τα συμμετέχοντα κράτη, μέσω της Γενικής Συνέλευσης του προγράμματος για την αυτόνομη διαβίωση υποβοηθούμενη από το περιβάλλον, θα μπορούσαν να εξετάσουν αυτό το θέμα και να προωθήσουν την ανταλλαγή ορθών πρακτικών. Στην ανακοίνωσή της, της 12ης Οκτωβρίου 2006, με τίτλο "Το δημογραφικό μέλλον της Ευρώπης, μετατροπή μιας πρόκλησης σε ευκαιρία", η Επιτροπή υπογράμμισε το γεγονός ότι η δημογραφική γήρανση αποτελεί μία από τις κύριες προκλήσεις που αντιμετωπίζουν όλα τα κράτη μέλη και ότι η αυξημένη χρήση νέων τεχνολογιών θα μπορούσε να βοηθήσει στον έλεγχο των εξόδων, τη βελτίωση της ευζωίας και την προώθηση της ενεργού συμμετοχής των ηλικιωμένων στην κοινωνία, καθώς και στη βελτίωση της ανταγωνιστικότητας της οικονομίας της Ευρωπαϊκής Ένωσης. Στο πλαίσιο της εμβληματικής πρωτοβουλίας "Ένωση καινοτομίας" της στρατηγικής Ευρώπη 2020, η Επιτροπή ανέφερε ότι η γήρανση του πληθυσμού αποτελεί μία από τις κοινωνικές προκλήσεις στις οποίες τα επιτεύγματα καινοτομίας μπορούν να διαδραματίσουν σημαντικό ρόλο και να τονώσουν την ανταγωνιστικότητα, να επιτρέψουν στις ευρωπαϊκές εταιρείες να ηγηθούν της ανάπτυξης νέων τεχνολογιών, να αναπτυχθούν και να αναλάβουν ηγετικό ρόλο παγκοσμίως σε νέες αγορές οικονομικής ανάπτυξης, να βελτιώσουν την ποιότητα και την αποδοτικότητα των δημόσιων υπηρεσιών και να συμβάλουν έτσι στη δημιουργία μεγάλου αριθμού νέων ποιοτικών θέσεων εργασίας. Περί τα 20 εκατομμύρια άτομα σε όλη την Ένωση απασχολούνται σε θέσεις εργασίας "λευκής μπλούζας" στον τομέα της υγειονομικής περίθαλψης και των κοινωνικών υπηρεσιών, αριθμός που αναμένεται να αυξηθεί κατά τα επόμενα έτη λόγω της γήρανσης του πληθυσμού. Η κατάρτιση και η δια βίου μάθηση σε αυτόν τον ευαίσθητο τομέα θα πρέπει να αποτελέσουν κύρια προτεραιότητα. Κατά συνέπεια, θα πρέπει να εκτιμηθεί με μεγαλύτερη ακρίβεια η ανάγκη για θέσεις εργασίας "λευκής μπλούζας" και για επενδύσεις σε σύγχρονες δεξιότητες, όπως η χρήση τεχνολογιών πληροφοριών. Στην ανακοίνωσή της, της 19ης Μαΐου 2010, με τίτλο "Ψηφιακό θεματολόγιο για την Ευρώπη", η Επιτροπή πρότεινε την ενίσχυση του ΚΠ AAL ώστε να αντιμετωπιστούν οι προκλήσεις που θέτει η γήρανση του πληθυσμού. Στην ανακοίνωσή της, της 29ης Φεβρουαρίου 2012, με τίτλο "Προώθηση του στρατηγικού σχεδίου υλοποίησης της ευρωπαϊκής σύμπραξης καινοτομίας με θέμα την ενεργό και υγιή γήρανση", η Επιτροπή πρότεινε να ληφθούν υπόψη οι σχετικές προτεραιότητες του Σχεδίου στρατηγικής εφαρμογής για τα μελλοντικά προγράμματα εργασιών έρευνας και καινοτομίας που αποτελούν τμήμα του "Ορίζοντας 2020". Η Επιτροπή πρότεινε επίσης να ληφθούν υπόψη οι συνεισφορές που μπορεί να έχει το ΚΠ AAL στην ευρωπαϊκή σύμπραξη καινοτομίας με θέμα την ενεργό και υγιή γήρανση. Η ευρωπαϊκή σύμπραξη καινοτομίας με θέμα την ενεργό και υγιή γήρανση που θεσπίστηκε στο πλαίσιο της Ένωσης Καινοτομίας προσδοκά ότι οι βασιζόμενες σε τεχνολογίες πληροφοριών και επικοινωνιών (ΤΠΕ) καινοτόμες λύσεις θα διαδραματίσουν σημαντικό ρόλο στην επίτευξη των στόχων της σχετικά με την αύξηση της διάρκειας υγιούς ζωής κατά δύο χρόνια έως το 2020, καθώς και τη βελτίωση της ποιότητας ζωής των πολιτών και τη βελτίωση της αποδοτικότητας των συστημάτων περίθαλψης στην Ένωση. Το στρατηγικό σχέδιο υλοποίησής της καθορίζει προτεραιότητες για την επιτάχυνση και την κλιμάκωση της καινοτομίας στον τομέα της ενεργού και υγιούς γήρανσης σε όλη την Ένωση, σε τρεις τομείς: πρόληψη και προαγωγή της υγείας, περίθαλψη και θεραπεία, καθώς και ανεξάρτητη διαβίωση και κοινωνική ένταξη. Δεδομένου ότι τα συστήματα ΤΠΕ διαχειρίζονται μεγάλο αριθμό δεδομένων προσωπικού χαρακτήρα και προσωπικών προφίλ, μέσω επικοινωνιών σε πραγματικό χρόνο, κάτι το οποίο συνεπάγεται υψηλό κίνδυνο παραβιάσεων της ασφάλειας δεδομένων, θα πρέπει να ληφθούν υπόψη και θέματα προστασίας δεδομένων. Επιπλέον, θα πρέπει να διασφαλιστεί ο σεβασμός του δικαιώματος στην ιδιωτική ζωή. Το πρόγραμμα έρευνας και ανάπτυξης σχετικά με την ενεργό και υποβοηθούμενη αυτόνομη διαβίωση ("πρόγραμμα AAL") θα πρέπει να βασιστεί στα επιτεύγματα του προηγούμενου προγράμματος και να αντιμετωπίσει τις αδυναμίες του ενθαρρύνοντας την επαρκή συμμετοχή των χρηστών στα έργα, από το αρχικό στάδιο, προκειμένου να εξασφαλίζεται ότι οι λύσεις που αναπτύσσονται είναι αποδεκτές και ανταποκρίνονται σε συγκεκριμένες ανάγκες των χρηστών, και επιτρέποντας μεγαλύτερη ευελιξία κατά την υλοποίηση του προγράμματος AAL. Κατά την υλοποίηση του προγράμματος AAL λαμβάνεται υπόψη ένας ευρύς ορισμός της καινοτομίας, ο οποίος περιλαμβάνει οργανωτικές, επιχειρηματικές, τεχνολογικές, κοινωνικές και περιβαλλοντικές πτυχές. Θα πρέπει επίσης να εξασφαλίζονται διεπιστημονική προσέγγιση και η ενσωμάτωση των κοινωνικών και ανθρωπιστικών επιστημών στο πρόγραμμα AAL. Οι δραστηριότητες του προγράμματος AAL θα πρέπει να συνάδουν με τους στόχους και τις προτεραιότητες του "Ορίζοντας 2020" και τις γενικές αρχές και προϋποθέσεις που ορίζονται στο άρθρο 26 του κανονισμού (ΕΕ) αριθ. 1291/2013. Θα πρέπει να θεσπιστεί ένα ανώτατο όριο για τη συμμετοχή της Ένωσης στο πρόγραμμα AAL για τη διάρκεια του "Ορίζοντας 2020". Η συμμετοχή της Ένωσης στο πρόγραμμα AAL δεν θα πρέπει να υπερβαίνει τη χρηματοδοτική συνεισφορά των συμμετεχόντων κρατών για τη διάρκεια του "Ορίζοντας 2020" προκειμένου να επιτευχθεί υψηλό πολλαπλασιαστικό αποτέλεσμα και να διασφαλισθεί η ενεργός συμμετοχή των συμμετεχόντων κρατών στην επίτευξη των στόχων του προγράμματος AAL. Προκειμένου να ληφθεί υπόψη η διάρκεια του "Ορίζοντας 2020", οι προσκλήσεις υποβολής προτάσεων στο πλαίσιο του προγράμματος AAL θα πρέπει να ανακοινωθούν έως τις 31 Δεκεμβρίου 2020 το αργότερο. Σε δεόντως αιτιολογημένες περιπτώσεις, οι προσκλήσεις υποβολής προτάσεων μπορούν να ανακοινωθούν έως τις 31 Δεκεμβρίου 2021. Σύμφωνα με τους στόχους του κανονισμού (ΕΕ) αριθ. 1291/2013, οποιοδήποτε κράτος μέλος και οποιαδήποτε χώρα που συνδέεται με το "Ορίζοντας 2020" θα πρέπει να δικαιούται να συμμετάσχει στο πρόγραμμα AAL οποιαδήποτε στιγμή εντός των ενδεδειγμένων ορίων. Προκειμένου να διασφαλιστεί ότι η χρηματοδοτική δέσμευση της Ένωσης θα βρει αντίστοιχη ανταπόκριση από τα συμμετέχοντα κράτη, η χρηματοδοτική συνεισφορά της Ένωσης θα πρέπει να υπόκειται σε επίσημες αναλήψεις υποχρεώσεων και στην εκπλήρωσή τους από τα συμμετέχοντα κράτη πριν από την έναρξη του προγράμματος AAL. Η συνεισφορά των συμμετεχόντων κρατών στο πρόγραμμα AAL θα πρέπει να περιλαμβάνει τις διοικητικές δαπάνες που πραγματοποιούνται σε εθνικό επίπεδο για την αποτελεσματική λειτουργία του προγράμματος AAL. Η κοινή υλοποίηση του προγράμματος AAL απαιτεί μια εκτελεστική δομή. Τα συμμετέχοντα κράτη έχουν συμφωνήσει ως προς την εκτελεστική δομή για το πρόγραμμα AAL και συνέστησαν το 2007 την "Ambient Assisted Living" aisbl, μια διεθνή μη κερδοσκοπική ένωση με νομική προσωπικότητα που διέπεται από το βελγικό δίκαιο ("AALA"). Δεδομένου ότι, σύμφωνα με την έκθεση ενδιάμεσης αξιολόγησης, η υφιστάμενη δομή διοίκησης του ΚΠ AAL έχει αποδειχθεί ότι είναι αποδοτική και καλής ποιότητας, η AALA θα πρέπει να χρησιμοποιηθεί ως εκτελεστική δομή και να αναλάβει το ρόλο του φορέα κατανομής και παρακολούθησης του προγράμματος AAL. Η AALA θα πρέπει να διαχειρίζεται τη χρηματοδοτική συνεισφορά της Ένωσης και θα πρέπει να εξασφαλίζει την αποτελεσματική υλοποίηση του προγράμματος AAL. Για να επιτευχθούν οι στόχοι του προγράμματος AAL, η AALA θα πρέπει να παρέχει χρηματοδοτική στήριξη κυρίως μέσω επιχορηγήσεων στους συμμετέχοντες σε δράσεις που επιλέγονται από την AALA. Οι εν λόγω δράσεις θα πρέπει να επιλέγονται κατόπιν προσκλήσεων υποβολής προτάσεων υπό την ευθύνη της AALA, η οποία θα πρέπει να επικουρείται από εξωτερικούς ανεξάρτητους εμπειρογνώμονες. Ο κατάλογος κατάταξης θα πρέπει να είναι δεσμευτικός όσον αφορά την επιλογή προτάσεων και την κατανομή χρηματοδότησης από τη χρηματοδοτική συνεισφορά της Ένωσης και από τους εθνικούς προϋπολογισμούς για έργα του προγράμματος AAL. Η διαχείριση της χρηματοδοτικής συνεισφοράς της Ένωσης θα πρέπει να γίνεται σύμφωνα με την αρχή της ορθής δημοσιονομικής διαχείρισης και με τους κανόνες έμμεσης διαχείρισης που καθορίζονται στον κανονισμό (ΕΕ, Ευρατόμ) αριθ. 966/2012, του Ευρωπαϊκού Κοινοβουλίου και του Συμβουλίου , και στον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής . Για την προστασία των οικονομικών συμφερόντων της Ένωσης, η Επιτροπή θα πρέπει να έχει το δικαίωμα, μέσω αναλογικών μέτρων, να μειώσει, να αναστείλει ή να σταματήσει τη χρηματοδοτική συνεισφορά της Ένωσης σε περίπτωση που το πρόγραμμα AAL υλοποιείται ανεπαρκώς, μερικώς ή καθυστερημένα, ή σε περίπτωση που τα συμμετέχοντα κράτη δεν συνεισφέρουν, ή συνεισφέρουν μερικώς ή καθυστερημένα, στη χρηματοδότηση του προγράμματος AAL. Τα δικαιώματα αυτά θα πρέπει να προβλέπονται στη συμφωνία ανάθεσης αρμοδιοτήτων που θα συναφθεί μεταξύ της Ένωσης και της AALA. Για λόγους απλούστευσης, η διοικητική επιβάρυνση θα πρέπει να μειωθεί για όλα τα ενδιαφερόμενα μέρη. Θα πρέπει να αποφευχθούν οι διπλοί λογιστικοί έλεγχοι και ο δυσανάλογος αριθμός εγγράφων και εκθέσεων. Όταν διεξάγονται λογιστικοί έλεγχοι, θα πρέπει να λαμβάνονται υπόψη, κατά περίπτωση, οι ιδιαιτερότητες των εθνικών προγραμμάτων. Η συμμετοχή σε έμμεσες δράσεις χρηματοδοτούμενες από το πρόγραμμα AAL υπόκειται στον κανονισμό (ΕΕ) αριθ. 1290/2013 του Ευρωπαϊκού Συμβουλίου και του Συμβουλίου . Ωστόσο, λόγω ειδικών λειτουργικών αναγκών του προγράμματος AAL, είναι απαραίτητο να προβλέπονται παρεκκλίσεις από τον εν λόγω κανονισμό σύμφωνα με το άρθρο 1 παράγραφος 3 του εν λόγω κανονισμού. Οι προσκλήσεις υποβολής προτάσεων στο πλαίσιο της AALA θα πρέπει επίσης να δημοσιεύονται στην ενιαία πύλη για τους συμμετέχοντες καθώς και μέσω άλλων ηλεκτρονικών μέσων διάδοσης του "Ορίζοντας 2020" που διαχειρίζεται η Επιτροπή. Οι συγκεκριμένες παρεκκλίσεις από τον κανονισμό (ΕΕ) αριθ. 1290/2013 είναι απαραίτητες καθώς το πρόγραμμα AAL προορίζεται να αποτελέσει πρόγραμμα έρευνας και καινοτομίας προσανατολισμένο στην αγορά, στο οποίο συνενώνονται πολλές διαφορετικές εθνικές χρηματοδοτικές ροές (όπως προγράμματα χρηματοδότησης της ερευνητικής καινοτομίας, της υγείας και της βιομηχανίας). Αυτά τα εθνικά προγράμματα έχουν εκ φύσεως διαφορετικούς κανόνες συμμετοχής και δεν μπορεί να αναμένεται ότι θα ευθυγραμμιστούν πλήρως με τον κανονισμό (ΕΕ) αριθ. 1290/2013. Επιπλέον, το πρόγραμμα AAL στοχεύει ιδίως σε μικρομεσαίες επιχειρήσεις και οργανώσεις χρηστών που δεν συμμετέχουν συνήθως σε δραστηριότητες έρευνας και καινοτομίας της Ένωσης. Για να διευκολυνθεί η συμμετοχή των εν λόγω επιχειρήσεων και οργανώσεων, η χρηματοδοτική συνεισφορά της Ένωσης παρέχεται σύμφωνα με τους ιδιαιτέρως γνωστούς κανόνες των εθνικών προγραμμάτων χρηματοδότησής τους και υλοποιείται μέσω μιας ενιαίας επιχορήγησης που συνδυάζει τη χρηματοδότηση της Ένωσης με την αντίστοιχη εθνική χρηματοδότηση. Τα οικονομικά συμφέροντα της Ένωσης θα πρέπει να προστατευτούν με αναλογικά μέτρα σε όλο τον κύκλο των δαπανών, όπου συμπεριλαμβάνονται η πρόληψη, ο εντοπισμός και η διερεύνηση παρατυπιών, η ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, ενδεχομένως, η επιβολή διοικητικών και οικονομικών κυρώσεων σύμφωνα με τον κανονισμό (ΕΕ, Ευρατόμ) αριθ. 966/2012. Η Επιτροπή θα πρέπει να διενεργήσει, με τη βοήθεια ανεξάρτητων εμπειρογνωμόνων, ενδιάμεση αξιολόγηση για την αξιολόγηση ιδίως της ποιότητας και της αποδοτικότητας του προγράμματος AAL και της προόδου προς την επίτευξη των στόχων που έχουν τεθεί, καθώς και τελική αξιολόγηση, και να εκπονήσει έκθεση σχετικά με αυτές τις αξιολογήσεις. Η αξιολόγηση θα πρέπει να βασίζεται σε ακριβείς και επικαιροποιημένες πληροφορίες. Κατόπιν αιτήματος της Επιτροπής, η AALA και τα συμμετέχοντα κράτη θα πρέπει, κατά συνέπεια, να διαβιβάσουν στην Επιτροπή οποιαδήποτε πληροφορία θα πρέπει να συμπεριλάβει η Επιτροπή στις εκθέσεις αξιολόγησης του προγράμματος AAL. Οι δράσεις που προβλέπονται στο πρόγραμμα AAL θα πρέπει να ενισχύσουν τη στήριξη των ευρωπαϊκών συστημάτων δημόσιας υγείας και υγειονομικής κάλυψης, εφόσον αποτελούν απαραίτητο μέσο για τη διατήρηση της κοινωνικής πρόνοιας και τη μείωση του κενού πρόνοιας μεταξύ περιοχών και τομέων του πληθυσμού, το οποίο διευρύνεται ανησυχητικά εξαιτίας της τρέχουσας οικονομικής και κοινωνικής κρίσης. Το πρόγραμμα AAL θα πρέπει να εξασφαλίζει την αποτελεσματική προώθηση της ισότητας μεταξύ των φύλων όπως προβλέπεται στο πρόγραμμα-πλαίσιο "Ορίζοντας 2020". Το πρόγραμμα AAL θα πρέπει να προάγει την ισότητα μεταξύ των φύλων και τη διάσταση του φύλου στο πλαίσιο της έρευνας και της καινοτομίας. Ιδιαίτερη προσοχή θα πρέπει να δοθεί στη διασφάλιση ισόρροπης εκπροσώπησης των φύλων, ανάλογα με την ισχύουσα κατάσταση, σε επιτροπές αξιολόγησης και σε φορείς όπως συμβουλευτικές ομάδες και ομάδες εμπειρογνωμόνων. Η διάσταση του φύλου θα πρέπει να ενσωματώνεται καταλλήλως στο περιεχόμενο της έρευνας και της καινοτομίας στο πλαίσιο στρατηγικών, προγραμμάτων και σχεδίων, και να διατηρείται σε όλα τα στάδια του ερευνητικού κύκλου. Το πρόγραμμα AAL θα πρέπει να συμμορφώνεται με τις αρχές δεοντολογίας που κατοχυρώνονται στο πρόγραμμα-πλαίσιο "Ορίζοντας 2020. Ιδιαίτερη προσοχή θα πρέπει να δοθεί στην αρχή της αναλογικότητας, στο δικαίωμα στην ιδιωτική ζωή, στο δικαίωμα προστασίας των δεδομένων προσωπικού χαρακτήρα, στο δικαίωμα στη σωματική και διανοητική ακεραιότητα, στο δικαίωμα της μη εισαγωγής διακρίσεων και στην ανάγκη διασφάλισης υψηλού επιπέδου προστασίας της ανθρώπινης υγείας. Εφόσον τα συμμετέχοντα κράτη έχουν αποφασίσει να συνεχίσουν το πρόγραμμα AAL και δεδομένου ότι οι στόχοι της παρούσας απόφασης, δηλαδή να στηρίξουν και να συμπληρώσουν άμεσα τις πολιτικές της Ένωσης για την ενεργό και υγιή γήρανση, δεν μπορούν να επιτευχθούν επαρκώς από τα κράτη μέλη, μπορούν όμως, λόγω της κλίμακας της δράσης, να επιτευχθούν καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, η παρούσα απόφαση δεν υπερβαίνει τα αναγκαία όρια προκειμένου να επιτύχει αυτούς τους στόχους, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Συμμετοχή στο πρόγραμμα AAL 1. Η Ένωση συμμετέχει στο πρόγραμμα έρευνας και καινοτομίας για την ενεργό και υποβοηθούμενη αυτόνομη διαβίωση ("πρόγραμμα AAL") που αναλαμβάνουν από κοινού τα κράτη Αυστρία, Βέλγιο, Γαλλία, Δανία, Ηνωμένο Βασίλειο, Ιρλανδία, Ισπανία, Κάτω Χώρες, Κύπρος, Λουξεμβούργο, Ουγγαρία, Πολωνία, Πορτογαλία, Ρουμανία, Σλοβενία, Σουηδία και Ελβετία ("συμμετέχοντα κράτη"), σύμφωνα με τις προϋποθέσεις που ορίζονται στην παρούσα απόφαση. 2. Οποιοδήποτε κράτος μέλος, πλην αυτών της παραγράφου1, και οποιαδήποτε άλλη χώρα που σχετίζεται με το "Ορίζοντας 2020" μπορεί να υποβάλει ανά πάσα στιγμή αίτηση συμμετοχής στο πρόγραμμα AAL εφόσον πληροί το οριζόμενο στο άρθρο 3 παράγραφος 1 στοιχείο γ) κριτήριο που προβλέπεται στην παρούσα απόφαση. Εάν πληρούν την προϋπόθεση η οποία αναφέρεται στο άρθρο 3 παράγραφος 1 στοιχείο γ) θεωρούνται συμμετέχοντα κράτη για τους σκοπούς της παρούσας απόφασης. Άρθρο 2 Χρηματοδοτική συνεισφορά της Ένωσης 1. Η χρηματοδοτική συνεισφορά της Ένωσης στο πρόγραμμα AAL για την κάλυψη διοικητικών δαπανών και λειτουργικών δαπανών είναι 175 000 000 EUR. Η χρηματοδοτική συνεισφορά της Ένωσης καταβάλλεται από πιστώσεις του γενικού προϋπολογισμού της Ένωσης που έχουν κατανεμηθεί στα σχετικά μέρη του ειδικού προγράμματος υλοποίησης του "Ορίζοντας 2020", το οποίο θεσπίστηκε βάσει της απόφασης 2013/743/ΕΕ του Συμβουλίου σύμφωνα με το άρθρο 58 παράγραφος 1 στοιχείο γ) σημείο (vi) και τα άρθρα 60 και 61 του κανονισμού (ΕΕ, Ευρατόμ) αριθ. 966/2012. 2. Η ετήσια χρηματοδοτική συνεισφορά της Ένωσης στο πρόγραμμα AAL δεν υπερβαίνει την ετήσια χρηματοδοτική συνεισφορά των συμμετεχόντων κρατών στο πρόγραμμα AAL. 3. Ποσό το οποίο δεν υπερβαίνει το 6 % της κατά την παράγραφο 1 χρηματοδοτικής συνεισφοράς της Ένωσης χρησιμοποιείται για την κάλυψη διοικητικών δαπανών του προγράμματος AAL. Άρθρο 3 Όροι για τη χρηματοδοτική συνεισφορά της Ένωσης 1. Η χρηματοδοτική συνεισφορά της Ένωσης εξαρτάται από τα ακόλουθα: α) την απόδειξη από τα συμμετέχοντα κράτη ότι το πρόγραμμα AAL έχει οργανωθεί σύμφωνα με τα παραρτήματα Ι και ΙΙ· β) τον ορισμό από τα συμμετέχοντα κράτη, ή από οργανισμούς που έχουν ορίσει τα συμμετέχοντα κράτη της Ένωσης, της AALA, ως δομής υπεύθυνης για την υλοποίηση του προγράμματος AAL και για την κατανομή και την παρακολούθηση της χρηματοδοτικής συνεισφοράς της Ένωσης· γ) τη δέσμευση από κάθε συμμετέχον κράτος για τη συνεισφορά στη χρηματοδότηση του προγράμματος AAL· δ) την απόδειξη από την AALA της ικανότητάς της να υλοποιήσει το πρόγραμμα AAL, συμπεριλαμβανομένης της κατανομής και της παρακολούθησης της συνεισφοράς της Ένωσης στο πλαίσιο της έμμεσης διαχείρισης του προϋπολογισμού της Ένωσης σύμφωνα με τα άρθρα 58, 60 και 61 του κανονισμού (ΕΕ, Ευρατόμ) αριθ. 966/2012· και ε) τη δημιουργία ενός μοντέλου διοίκησης του προγράμματος AAL σύμφωνα με το παράρτημα ΙΙΙ. 2. Κατά την υλοποίηση του προγράμματος AAL, η χρηματοδοτική συνεισφορά της Ένωσης εξαρτάται και από τα εξής: α) την υλοποίηση, από την AALA, των στόχων του προγράμματος AAL όπως ορίζεται στο παράρτημα Ι και των δραστηριοτήτων που προβλέπονται στο παράρτημα ΙΙ της παρούσας απόφασης σύμφωνα με τον κανονισμό (ΕΕ) αριθ. 1290/2013, στο πλαίσιο του άρθρου 5 της παρούσας απόφασης· β) τη διατήρηση ενός κατάλληλου και αποδοτικού μοντέλου διοίκησης σύμφωνα με το παράρτημα ΙΙΙ· γ) τη συμμόρφωση της AALA με τις απαιτήσεις υποβολής εκθέσεων που αναφέρονται στο άρθρο 60 παράγραφος 5 του κανονισμού (ΕΕ, Ευρατόμ) αριθ. 966/2012· και δ) την εκπλήρωση των δεσμεύσεων κάθε συμμετέχοντος κράτους που αναφέρεται στο στοιχείο γ) της παραγράφου 1 και την εκπλήρωση των ετήσιων δεσμεύσεων ως προς τη συνεισφορά στη χρηματοδότηση του προγράμματος AAL. Άρθρο 4 Συνεισφορές των συμμετεχόντων κρατών Οι συνεισφορές των συμμετεχόντων κρατών συνίστανται στα εξής: α) χρηματοδοτική συνεισφορά στις έμμεσες δράσεις που υποστηρίζονται στο πλαίσιο του προγράμματος AAL σύμφωνα με το παράρτημα ΙΙ· β) εισφορές σε είδος που αντιστοιχούν στις διοικητικές δαπάνες τις οποίες επωμίζονται οι εθνικές διοικήσεις για την αποτελεσματική εφαρμογή του προγράμματος AAL σύμφωνα με το παράρτημα ΙΙ. Άρθρο 5 Κανόνες συμμετοχής και διάδοσης 1. Για τους σκοπούς του κανονισμού (ΕΕ) αριθ. 1290/2013, η AALA θεωρείται φορέας χρηματοδότησης και παρέχει οικονομική στήριξη σε έμμεσες δράσεις σύμφωνα με το παράρτημα ΙΙ της παρούσας απόφασης. 2. Κατά παρέκκλιση του άρθρου 15 παράγραφος 9 του κανονισμού (ΕΕ) αριθ. 1290/2013, η οικονομική δυνατότητα των αιτούντων επαληθεύεται από την καθορισμένη εθνική οργάνωση διαχείρισης του προγράμματος, σύμφωνα με τους κανόνες συμμετοχής στα καθορισμένα εθνικά προγράμματα. 3. Κατά παρέκκλιση του άρθρου 18 παράγραφος 2 του κανονισμού (ΕΕ) αριθ. 1290/2013, οι συμφωνίες επιχορήγησης με συμμετέχοντες υπογράφονται από την καθορισμένη εθνική υπηρεσία διαχείρισης. 4. Κατά παρέκκλιση των άρθρων 23 παράγραφοι 1 και 5 έως 7 και των άρθρων 25 έως 35 του κανονισμού (ΕΕ) αριθ. 1290/2013, οι κανόνες χρηματοδότησης των καθορισμένων εθνικών προγραμμάτων εφαρμόζονται στις επιχορηγήσεις που χορηγούνται από τις καθορισμένες εθνικές υπηρεσίες διαχείρισης προγράμματος. 5. Κατά παρέκκλιση των άρθρων 41 έως 49 του κανονισμού (ΕΕ) αριθ. 1290/2013, εφαρμόζονται οι κανόνες των καθορισμένων εθνικών προγραμμάτων που διέπουν τα αποτελέσματα και τα δικαιώματα πρόσβασης στις προϋπάρχουσες πληροφορίες και στα αποτελέσματα, με την επιφύλαξη της αρχής της ανοικτής πρόσβασης στις επιστημονικές δημοσιεύσεις κατ' άρθρο 18 του κανονισμού (ΕΕ) αριθ. 1291/2013. Άρθρο 6 Εφαρμογή του προγράμματος AAL Το πρόγραμμα AAL υλοποιείται βάσει στρατηγικής που εφαρμόζεται μέσω ετήσιων προγραμμάτων εργασιών, σύμφωνα με το παράρτημα ΙΙ. Άρθρο 7 Συμφωνίες μεταξύ της Ένωσης και της AALA 1. Με την επιφύλαξη θετικής εκ των προτέρων αξιολόγησης της AALA σύμφωνα με το άρθρο 61 παράγραφος 1 του κανονισμού (ΕΕ, Ευρατόμ) αριθ. 966/2012, η Επιτροπή, εκ μέρους της Ένωσης, συνάπτει με την AALA συμφωνία ανάθεσης αρμοδιοτήτων και συμφωνίες ετήσιας μεταφοράς κονδυλίων. 2. Η συμφωνία ανάθεσης αρμοδιοτήτων που αναφέρεται στην παράγραφο 1 συνάπτεται σύμφωνα με το άρθρο 58 παράγραφος 3 και στα άρθρα 60 και 61 του κανονισμού (ΕΕ, Ευρατόμ) αριθ. 966/2012 και το άρθρο 40 του κατ’ εξουσιοδότηση κανονισμού (ΕΕ) αριθ. 1268/2012. Επίσης προβλέπει τα εξής: α) τις απαιτήσεις για τη συμβολή της AALA όσον αφορά τους σχετικούς δείκτες από τους δείκτες επιδόσεων που προβλέπονται στο παράρτημα ΙΙ της απόφασης 2013/743/ΕΕ· β) τις απαιτήσεις για τη συμβολή της AALA στην παρακολούθηση που αναφέρεται στην απόφαση 2013/743/ΕΕ· γ) τους ειδικούς δείκτες επιδόσεων που απαιτούνται για την παρακολούθηση της λειτουργίας της AALA σύμφωνα με το άρθρο 3 παράγραφος 2· δ) τις συμφωνίες σχετικά με την παροχή δεδομένων και πληροφοριών απαραίτητων ώστε να εξασφαλιστεί ότι η Επιτροπή είναι σε θέση να εκπληρώσει τις υποχρεώσεις διάδοσης και υποβολής εκθέσεων που έχει αναλάβει· ε) τις διατάξεις για τη δημοσίευση των προσκλήσεων υποβολής προτάσεων από την AALA ιδίως στην ενιαία πύλη για τους συμμετέχοντες καθώς και μέσω άλλων ηλεκτρονικών μέσων διάδοσης του "Ορίζοντας 2020" που διαχειρίζεται η Επιτροπή. Άρθρο 8 Παύση, μείωση ή αναστολή της χρηματοδοτικής συνεισφοράς της Ένωσης 1. Σε περίπτωση που το πρόγραμμα AAL δεν υλοποιηθεί σύμφωνα με τις προϋποθέσεις που ορίζονται στο άρθρο 3, η Επιτροπή δύναται να σταματήσει, να μειώσει αναλόγως ή να αναστείλει τη χρηματοδοτική συνεισφορά της Ένωσης ανάλογα με το βαθμό υλοποίησης του προγράμματος AAL. 2. Σε περίπτωση που τα συμμετέχοντα κράτη δεν συνεισφέρουν, συνεισφέρουν μερικώς ή καθυστερημένα στη χρηματοδότηση του προγράμματος AAL, η Επιτροπή δύναται να παύσει, να μειώσει αναλόγως ή να αναστείλει τη χρηματοδοτική συνεισφορά της Ένωσης, λαμβάνοντας υπόψη το ποσό της χρηματοδότησης που έχει κατανεμηθεί από τα συμμετέχοντα κράτη για την εκτέλεση του προγράμματος AAL. Άρθρο 9 Εκ των υστέρων έλεγχοι 1. Εκ των υστέρων έλεγχοι δαπανών σχετικά με έμμεσες δράσεις διενεργούνται από τις καθορισμένες εθνικές υπηρεσίες διαχείρισης του προγράμματος σύμφωνα με το άρθρο 29 του κανονισμού (ΕΕ) αριθ. 1291/2013. 2. Η Επιτροπή δύναται να αποφασίσει να διενεργεί μόνη της τους ελέγχους που αναφέρονται στην παράγραφο 1. Σε τέτοιες περιπτώσεις τηρεί τους ισχύοντες κανόνες, ιδίως τους κανονισμούς (ΕΕ, Ευρατόμ) αριθ. 966/2012, (ΕΕ) αριθ. 1290/2013 και (ΕΕ) αριθ. 1291/2013. Άρθρο 10 Προστασία των οικονομικών συμφερόντων της Ένωσης 1. Η Επιτροπή λαμβάνει κατάλληλα μέτρα διασφαλίζοντας ότι, όταν υλοποιούνται δράσεις που χρηματοδοτούνται στο πλαίσιο της παρούσας απόφασης, τα οικονομικά συμφέροντα της Ένωσης προστατεύονται με την εφαρμογή προληπτικών μέτρων κατά της απάτης, της διαφθοράς και τυχόν άλλων παράνομων δραστηριοτήτων, μέσω αποτελεσματικών ελέγχων και, αν εντοπιστούν παρατυπίες, μέσω της ανάκτησης αχρεωστήτως καταβληθέντων ποσών και, όπου κρίνεται απαραίτητο, μέσω αποτελεσματικών, αναλογικών και αποτρεπτικών διοικητικών και οικονομικών κυρώσεων. 2. Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί έρευνες, συμπεριλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και τις διαδικασίες του κανονισμού (ΕΚ, Ευρατόμ) αριθ. 2185/96 του Συμβουλίου και του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου , ώστε να διαπιστώσει εάν έχει υπάρξει απάτη, διαφθορά ή άλλη παράνομη δραστηριότητα που επηρεάζει τα οικονομικά συμφέροντα της Ένωσης σε σχέση με συμφωνία επιχορήγησης ή απόφαση επιχορήγησης ή σύμβαση χρηματοδοτούμενη βάσει της παρούσας απόφασης. 3. Συμβάσεις, συμφωνίες επιχορήγησης και αποφάσεις επιχορήγησης που προκύπτουν από την εφαρμογή της παρούσας απόφασης περιέχουν διατάξεις με τις οποίες εξουσιοδοτείται ρητώς η Επιτροπή, η AALA, το Ελεγκτικό Συνέδριο και η OLAF να διενεργούν ελέγχους και έρευνες σύμφωνα με τις αντίστοιχες αρμοδιότητές τους. 4. Η AALA χορηγεί στο προσωπικό της Επιτροπής και σε άλλα πρόσωπα εξουσιοδοτημένα από την Επιτροπή, καθώς και στο Ελεγκτικό Συνέδριο, πρόσβαση στις τοποθεσίες και τις εγκαταστάσεις της και σε κάθε πληροφορία, συμπεριλαμβανομένων πληροφοριών σε ηλεκτρονική μορφή, που απαιτούνται για τη διεξαγωγή των ελέγχων οι οποίοι αναφέρονται στην παράγραφο 3. 5. Κατά την υλοποίηση του προγράμματος AAL, τα συμμετέχοντα κράτη λαμβάνουν τα νομοθετικά, κανονιστικά, διοικητικά ή άλλα μέτρα που είναι απαραίτητα για την προστασία των οικονομικών συμφερόντων της Ένωσης, ιδίως για να εξασφαλιστεί η πλήρης ανάκτηση τυχόν οφειλόμενων στην Ένωση ποσών σύμφωνα με τον κανονισμό (ΕΕ, Ευρατόμ) αριθ. 966/2012 και τον κατ’ εξουσιοδότηση κανονισμό (ΕΕ) αριθ. 1268/2012. Άρθρο 11 Κοινοποίηση πληροφοριών 1. Κατόπιν αιτήματος της Επιτροπής, η AALA υποβάλει στην Επιτροπή τυχόν πληροφορίες που είναι απαραίτητες για την κατάρτιση των εκθέσεων οι οποίες αναφέρονται στο άρθρο 12. 2. Τα συμμετέχοντα κράτη υποβάλλουν, μέσω της AALA, οποιεσδήποτε σχετικές πληροφορίες ζητεί το Ευρωπαϊκό Κοινοβούλιο ή το Συμβούλιο σχετικά με την οικονομική διαχείριση του προγράμματος AAL. 3. Η Επιτροπή κοινοποιεί τις αναφερόμενες στην παράγραφο 2 του παρόντος άρθρου πληροφορίες στις εκθέσεις που προβλέπονται στο άρθρο 12. Άρθρο 12 Αξιολόγηση 1. Έως τις 30 Ιουνίου 2017, η Επιτροπή οφείλει να διενεργήσει, με τη βοήθεια ανεξάρτητων εμπειρογνωμόνων, ενδιάμεση αξιολόγηση του προγράμματος AAL. Η Επιτροπή καταρτίζει έκθεση επί της αξιολόγησης αυτής, η οποία περιλαμβάνει συμπεράσματα της αξιολόγησης και παρατηρήσεις της Επιτροπής. Η Επιτροπή οφείλει να αποστείλει την έκθεση αυτή στο Ευρωπαϊκό Κοινοβούλιο και το Συμβούλιο έως τις 31 Δεκεμβρίου 2017. Τα πορίσματα της ενδιάμεσης αξιολόγησης του προγράμματος AAL λαμβάνονται υπόψη στην ενδιάμεση αξιολόγηση του προγράμματος "Ορίζοντας 2020". 2. Στο τέλος της συμμετοχής της Ένωσης στο πρόγραμμα AAL και το αργότερο έως την 31η Δεκεμβρίου 2022, η Επιτροπή διενεργεί τελική αξιολόγηση του προγράμματος AAL. Η Επιτροπή καταρτίζει έκθεση επί της αξιολόγησης αυτής, η οποία περιλαμβάνει τα αποτελέσματα της αξιολόγησης. Η Επιτροπή αποστέλλει την έκθεση αυτή στο Ευρωπαϊκό Κοινοβούλιο και το Συμβούλιο. Άρθρο 13 Έναρξη ισχύος Η παρούσα απόφαση αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 14 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 15 Μαΐου 2014. Για το Ευρωπαϊκό Κοινοβούλιο Ο Πρόεδρος M. SCHULZ Για το Συμβούλιο Ο Πρόεδρος Δ. ΚΟΥΡΚΟΥΛΑΣ